Neizvesna izborna trka u Francuskoj
Predsedniku Sarkoziju predstoji teška bitka za ponovni izbor jer se mnogim Francuzima ne dopada način na koji on vodi zemlju
U pariskom ogranku organzacije „Sekur popiler“, ljudi nabavljaju osnovne stvari da bi se obezbedili do kraja nedelje. Francuska humanitarna organizacija obezbeđuje hranu, odeću i prinudni smeštaj svima kojima je to potrebno. Šef ogranka, Alen Šetaj, kaže da se obim poslovanja protekle godine povećao za 50 odsto. Ovde dolaze ljudi svih godina, među kojima mnogi imaju porodice koje zavise od njih. Nadija Kulibali je ovde sa šestomesečnom ćerkom. One provode noć u prinudnom smeštaju. Stanovanje, zapošljavanje i druge suštinske ekonomske teme će po svemu sudeći dominirati francuskim predsedničkim izborima. Gotovo 10 odsto Francuza je nezaposleno. Profesor političkih nauka na Američkom univerzitetu u Parizu, Stiven Ekovič, kaže da su birači preplašeni. Politički protivnici okrivljuju za ekonomske probleme konzervativnog predsednika Nikolu Sarkozija. Ali Sarkozi tvrdi da je njegova politika spasla zemlju od bede. Sarkozi obećava nove reforme za otvaranje radnih mesta, podsticanje rasta i povećanje kompetitivnosti Francuske. On se takođe okomljuje na imigraciju – što je omiljena tema koju deli sa krajnjom desničarkom Marin le Pen, koja je treća u anketama. Na prvom mestu s malom prednošću je izazivač iz Socijalističke partije, Fransoa Oland, mada predsednik Sarkozi smanjuje razliku. Oland želi da poveća poreze bogatašima i uloži u obrazovanje, istraživanje i zapošljavanje, da bi ojačao ekonomiju, kaže profesor Ekovič. Do izbora ostaju još dva meseca i analitičari kažu da bi za to vreme trka u velikoj meri mogla da se promeni, ali je izvesno da će debatom dominirati francuski ekonomski problemi.